‘બાહુબલી’ની ગગનચુંબી સફળતાએ સાબિત કરી આપ્યું કે એક-એકથી ચડિયાતી ફિલ્મો બનાવવામાં દક્ષિણ ભારતનો ફિલ્મઉદ્યોગ આપણા બૉલીવુડ કરતાં દસ ડગલાં આગળ છે. એમાં વધુ એક ઉમેરો છે ‘દૃશ્યમ’. વાતના છેડા છેક જપાનમાં અડે છે. ૨૦૦૫માં જપાનમાં ‘ધ ડિવોશન ઑફ સસ્પેક્ટ હ્’ નામની થ્રિલર નવલકથા એવી સુપરહિટ થઈ કે એની વીસ લાખથીયે વધુ નકલો વેચાઈ ગઈ. એના પરથી જપાનમાં જ ‘સસ્પેક્ટ હ્’ નામની ફિલ્મ બની. એના પરથી ૨૦૧૨માં સાઉથ કોરિયામાં ‘પર્ફેક્ટ નંબર’ નામની ફિલ્મ બની. એ પછી વારો આવ્યો ભારતનો. મૂળ વાર્તા પરથી પ્રેરણા લઈને કેરળના ટૅલન્ટેડ ફિલ્મમેકર જિતુ જોસેફે સુપરસ્ટાર મોહનલાલને લઈને ૨૦૧૩માં ‘દૃશ્યમ’ નામે ફિલ્મ બનાવી. મલયાલમ ફિલ્મોના ઇતિહાસમાં સૌથી વધુ સફળ ફિલ્મોની યાદીમાં સ્થાન પામનારી એ ફિલ્મ પછી તો બધી દક્ષિણ ભારતીય ભાષાઓમાં બની. હવે છેક હિન્દીમાં નિશિકાંત કામતે અજય દેવગન, તબુ અને શ્રિયા સરનને લઈને એ જ નામથી એની વધુ એક રીમેક બનાવી છે. બિલોરી કાચ લઈને જોઈએ તો દેખાતા અમુક વાંધાવચકાને બાદ કરતાં આ ફિલ્મ એક અફલાતૂન સસ્પેન્સ થ્રિલર છે એમાં કોઈ બેમત નથી.